News Update: ARK พลาดตลาดขาขึ้นปี 2021 ทำผลตอบแทนแย่สุดตั้งแต่ก่อตั้ง ARKK -22% ตั้งแต่ต้นปี - FINNOMENA
กองทุน ARKK ของ Cathie Wood ปรับตัวลง 1.7% ในวันจันทร์ที่ผ่านมา (27 ธ.ค.) สวนทางกับดัชนี S&P 500 ที่เพิ่มขึ้น 1.4% และดัชนี Nasdaq 100 ที่เพิ่มขึ้น 1.6%
29 ธ.ค. 2564

กองทุน ARKK ของ Cathie Wood ปรับตัวลง 1.7% ในวันจันทร์ที่ผ่านมา (27 ธ.ค.) สวนทางกับดัชนี S&P 500 ที่เพิ่มขึ้น 1.4% และดัชนี Nasdaq 100 ที่เพิ่มขึ้น 1.6% ท่ามกลางผู้ติดเชื้อโควิดที่เพิ่มขึ้น ตอกย้ำผลการดำเนินงานที่ไม่ดีนักของ Ark Invest
ARKK กองทุนเรือธงของ Ark Invest ปรับตัวลงมาแล้ว 22% ตั้งแต่ต้นปี และกำลังเดินหน้าสู่ปีที่แย่ที่สุดนับตั้งแต่จัดตั้งกองทุนในปี 2014 ขัดแย้งกับผลการดำเนินงานอันโดดเด่นในปี 2020 ซึ่งพุ่งขึ้นถึง 150%
Mark Taylor จาก Mirabaud กล่าวว่า ทุกคนต่างพูดถึงตลาดที่ขับเคลื่อนโดย Santa Rally ซึ่งเป็นช่วงเวลาตลาดหุ้นมักจะปรับตัวขึ้นในช่วงเทศกาลคริสต์มาส แต่กองทุน ARKK ยังคงปรับตัวลงต่อเนื่อง ขณะที่ Cathie Wood ยังคงยึดมั่นในกลยุทธ์การลงทุนของเธอแม้เริ่มมีแรงเทขายออกมาให้เห็นบ้างแล้ว
หุ้นที่มีสัดส่วนหลักในกองทุน ARKK ร่วงแรงยกแผง ส่งผลให้ผลการดำเนินงานของกองทุนลดลงอย่างมากโดยราคาหุ้น Block, Coinbase, Unity Software และ Zoom ร่วงมากกว่า 10% ในเดือน ธ.ค. ขณะที่ ราคาหุ้น Twilio, Teladoc ร่วงเกือบ 10% โดย Tesla ซึ่งมีน้ำหนักมากสุดในพอร์ตปรับตัวลงมา 3%
ในช่วงต้นปีที่ผ่านมา มีเงินไหลเข้ากองทุน ARKK จำนวนมากจากผลการดำเนินงานอันโดดเด่นในปี 2020 โดยนักลงทุนส่วนใหญ่ยังคงเชื่อมั่นในกลยุทธ์ของ Cathie Wood เห็นได้จากแรงเทขายในระดับต่ำ แม้หุ้นในกองทุนจะมีความผันผวนมากก็ตาม
Ark Invest มีกองทุนที่อยู่ภายใต้การบริหารทั้งหมด 9 กองทุน โดยเป็นกองทุนแบบ Active จำนวน 6 กอง และแบบ Passive อีก 3 กอง อย่างไรก็ตาม ตั้งแต่ต้นปี มีเพียง 3D Printing ETF แค่กองเดียวเท่านั้นที่มีผลการดำเนินงานเป็นบวก
สัปดาห์ที่แล้ว Cathie Wood ยอมแก้บทวิเคราะห์ล่าสุดที่คาดการณ์ผลตอบแทนกองทุน ARKK ในระดับสูงลิ่วหลังถูกวิพากษ์วิจารณ์อย่างหนัก โดยชี้แจ้งว่าเป้าหมายผลตอบแทนทบต้นต่อปีที่ 40% ในช่วง 5 ปีข้างหน้านั้นหมายถึง ‘กลยุทธ์’ ของ Ark ไม่ใด้เจาะจงที่ผลิตภัณฑ์หรือกองทุนใดๆ
อ้างอิง: https://www.bloomberg.com/news/articles/2021-12-28/cathie-wood-s-flagship-ark-fund-misses-out-on-year-end-cheer?sref=e4t2werz https://www.cnbc.com/2021/12/28/cathie-wood-is-still-a-star-but-some-of-the-shine-came-off-this-year.html 
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
ARK
ARK Invest
ARKK
Cathie Wood
News Update
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA